《满庭芳 抄化孤魂经纸》
金朝·王处一

杳杳穷魂，冥冥长夜，沉沉莫辨年龄。全无知识，何处问亲情。一自飘零浩散，空愁苦、宁得超升。同垂救，巡门拜覆，乞纸复抄经。明公宜省察，慈悲愿广，福利咸增。感三天诸圣。悉副微诚。火翳翻为莲沼，恩光射、枯骨回灵。皆遭遇，永除愆过，悉悟圆明。

作者简介：（1142—1217）金宁海东牟（今山东乳山）人，道士，字玉阳，号全阳子，一说号华阳子。从王重阳学道，修真于昆崳山烟霞洞。人称“跌脚仙人”。章宗承安中，曾被召见。元世祖时赠玉阳体元广度真人。